Pandemie tref Tassie-projek swaar(Argieffoto) Solidariteit Helpende Hand kan vir 2022 die helfte minder graadeens met ŉ volgepakte skooltassie toerus as twee jaar gelede vóór die Covid-19-pandemie uitbreek het. In 2019 kon Helpende Hand deur sy Tassie-projek sorg dat 4 000 graadeens hul skoolloopbane op ŉ gelyke speelvlak as hul klasmaats begin. Toe tref die pandemie in 2020, en weens finansiële druk by skenkers kon daar slegs genoeg geld vir 3 000 tassies bymekaargeskraap. Die uitkringeffek word nou nog gevoel, en tans is ŉ redelike teiken vasgestel om ten minste 2 000 tassies vir 2022 te befonds. “Ons kan in al ons projekte, van die Tassie-projek tot ons voedingskemas, sien hoe die behoefte gegroei het. Dus moes ons ŉ drastiese plan maak en ons aansoekproses verfyn en op ŉ maatskaplike aanslag begin assesseer. Tans het elk van die 2 000 tassies al ŉ adres, ŉ naam, ŉ leesboekie en skoolskoene. Maroela Media en Pretoria FM is ons ook goedgesind en help ons om die woord te verkondig,” sê Margolé Riekert, projekorganiseerder van die Tassie-projek. Die Tassie-projek is een van Helpende Hand se vlagskipprojekte, en dit sit sedert 2007 ŉ tassie, toegerus met hoëgehalteskryfbehoeftes, in ŉ hulpbehoewende graadeentjie se hand. Daar word gereeld navorsing gedoen om seker te maak dat die inhoud relevant tot graadeens se behoeftes is. Die inhoud van die skooltassies sluit onder meer die volgende in: ŉ Christelike boekie, uitdraaikryte, ŉ legkaart, inkleurpotlode, grys potlode, ŉ liniaal, ŉ skerpmaker, ŉ skêr, ŉ uitveër, gom, ŉ pennesakkie en penne. Die totale koste van ŉ tassie is R400. Helpende Hand se Tassie-projek vir graadeens help kinders al vir jare om die skooljaar op ‘n gelyke voet af te skop. (Argieffoto) Die titel van die Christelike boekie is Die Wit Rokkie, en dit verduidelik op ŉ maklik verstaanbare trant wat Jesus Christus vir die mens gedoen het. Nog ŉ item wat vir die eerste keer deel van die skooltassies gaan uitmaak, is skoolskoene. Solidariteit Helpende Hand en My Walk snoer kragte saam om te verseker dat elke graadeen sy of haar skoene volstaan. Baie Suid-Afrikaanse leerders het geen skoene nie en gaan kaalvoet skool toe, selfs op koue wintersoggende. My Walk het met die unieke oplossing vorendag gekom om gebruikte, gesaniteerde PVC-IV-sakkies, suurstofmaskers en gepaardgaande buise wat vir stortingsterreine bestem is, te herwin en daarmee hoëgehalteskoolskoene te vervaardig. Die skoolskoene is 100% herwinbaar, met die uitsondering van die veters. “Alhoewel die druk bestaan om die Tassie-projek te staak, gaan dit nie gebeur nie. Ons sal net harder werk om die geld in te samel, want ons weet skoolonderrig is nodig om armoede te verbreek, en dit bied die volgende generasie die geleentheid om vorentoe te beweeg – toegerus met ŉ skooltas en gewapen met die woord van God,” sê Riekert. Die publiek kan só help om die projek se voortbestaan te verseker en Helpende Hand in staat te stel om meer graadeens by te staan: